Søndag var der åbent hus på gamle møller landet over. Det skete i anledning af Dansk Mølledag, hvor blandt andet Havnø Mølle var med. Møllen har ligget på en høj øst for Hadsund siden 1842. I dag drives den af frivillige og de håber, at dagens begivenhed kan skabe opmærksomhed om møllerne som dansk kulturarv. - Formålet er at gøre opmærksom på, at vi har de her møllebygninger stående rundt omkring i landskabet og at det er vigtigt, at de bliver bevaret, siger Lise Andersen, der har været frivillig ved Havnø Møllelaug siden 1993. Brug for nye kræfter Der var dog langt mellem gæsterne i løbet af formiddagen, da et større nedbør satte ind over området. Men i løbet ad eftermiddag klarede det op, og så kom gæsterne. - Vi havde glædet os til at byde publikum indenfor, så det var lidt ærgerligt at regnen stod ned i stænger her til formiddag. Men jeg har indtryk af, at dem, der har været her, har hygget sig, siger Lise Andersen. Håbet er, at Dansk Mølledag kan være med til at skaffe nye frivillige, for der er brug for nye kræfter, til at fortsætte arbejdet med den gamle mølle. - Vi kunne rigtig godt tænke os, at der var nogle yngre, der synes, sådan noget gammelt mekanik er interessant, så vi kunne få nogle flere ind i folden, slutter Lise Andersen.

Opsummering:
Hele landet over blev der søndag afholdt Dansk Mølledag. Håbet er at sætte fokus på møllernes betydning for dansk kulturarv og at skaffe nye frivillige til møllerne